တိုင်းရင်းသားရေးရာဝန်ကြီး

**တိုင်းရင်းသားရေးရာဝန်ကြီး**သည် မြန်မာနိုင်ငံ ဖွဲ့စည်းပုံအခြေခံဥပဒေ(၂၀၀၈)အရ ၂၀၁၀ပြည့်နှစ် အထွေထွေရွေးကောက်ပွဲအပြီးတွင် ပေါ်ပေါက်လာသော ရာထူးနေရာဖြစ်ပြီး ၂၀၁၁ ခုနှစ် မတ်လမှစ၍ ပြည်နယ်နှင့် တိုင်းဒေသကြီး လွှတ်တော်များအလိုက် တိုင်းဒေသကြီးနှင့် ပြည်နယ်များအလိုက် စတင်ဖွဲ့စည်းတာဝန်ပေးခဲ့သည်။ ၎င်းတို့သည် သက်ဆိုင်ရာဒေသတွင် လူဦးရေ ထက်ဝက်ကျော်ရှိသော တိုင်းရင်းသားလူမျိုးစုများအတွက် ကိုယ်စားပြုသည်။

မြန်မာနိုင်ငံ တိုင်း​ဒေသကြီးနှင့် ပြည်နယ်များရှိ တိုင်းရင်းသားလူမျိုးစုများ၏ အခွင့်အ​ရေးများကို ကာကွယ်​စောင့်​ရှောက်ရန် ခန့်အပ်ထား​သော ဝန်ကြီးများ ဖြစ်ပြီး ၎င်းတို့သည် သက်ဆိုင်ရာ ပြည်နယ် နှင့် တိုင်းဒေသကြီး အစိုးရအဖွဲ့များ၏ အစိုးရအဖွဲ့ဝင်ဝန်ကြီးများလည်း ဖြစ်ကြသည်။

## စတင်ဖွဲ့စည်းခြင်း 
၂၀၁၁ ခုနှစ် မတ်လ ၃၀ ရက် တွင် ပြည်ထောင်စုသမ္မတမြန်မာနိုင်ငံတော်၏ ပထမဆုံးသော ဒီမိုကရေစီကူးပြောင်းရေးအစိုးရအဖွဲ့များတွင် တိုင်းရင်းသားရေးရာဝန်ကြီးများ စတင်ပါဝင်ခဲ့သည်။

မြန်မာနိုင်ငံ တိုင်း​ဒေသကြီးနှင့်ပြည်နယ်များရှိ တိုင်းရင်းသားလူမျိုးစုများ၏ အခွင့်အ​ရေးများကို ကာကွယ်​စောင့်​ရှောက်ရန် ခန့်အပ်ထား​ခြင်းဖြစ်ပြီး၊ကိုယ်စားပြု တိုင်းရင်းသားလူမျိုးများ၏ ယဉ်ကျေးမှု၊ ဘာသာစကား၊ စာပေနှင့် ရိုးရာဓလေ့ထုံးတမ်းများကို ထိန်းသိမ်းမြှင့်တင်ရန်ဖြစ်သည်။

တိုင်းရင်းသားရေးရာဝန်ကြီးများသည် တိုင်းဒေသကြီး သို့မဟုတ် ပြည်နယ်အစိုးရအဖွဲ့များတွင် ဝန်ကြီးအဆင့်အဖြစ် ပါဝင်ပြီး လူမျိုးစုရေးရာများကို စီမံခန့်ခွဲသည်။

## ထင်ရှားဖြစ်ရပ် 
တိုင်းရင်းသားရေးရာဝန်ကြီးများသည် တိုင်းဒေသကြီးနှင့် ပြည်နယ်အစိုးရအဖွဲ့များတွင် ဝန်ကြီးအဆင့်ရာထူးဖြင့် ပါဝင်ကြသော်လည်း အစောပိုင်းကာလတွင် လစာနှင့် အစိုးရအဖွဲ့အစည်းအဝေးတက်ရောက်ခွင့် အပါအဝင် အချို့သော လုပ်ပိုင်ခွင့်နှင့် အခွင့်အရေးများတွင် အခြားပြည်နယ်နှင့် တိုင်းဒေသကြီးအစိုးရအဖွဲ့ဝင်ဝန်ကြီးများနှင့် တန်းတူမရှိခဲ့ကြပေ။

ထို့ကြောင့် ၂၀၁၁ ခုနှစ်တွင် တိုင်းရင်းသားရေးရာဝန်ကြီးများ၏ အခွင့်အရေးတန်းတူရရှိရေးအတွက် ပြည်ထောင်စုလွှတ်တော်ရှိ ရခိုင်တိုင်းရင်းသားလွှတ်တော်ကိုယ်စားလှယ်များ ဦးဆောင်၍ သမ္မတ ဦးသိန်းစိန် ဦးဆောင်သော ပြည်ထောင်စုအစိုးရအဖွဲ့ကို  နိုင်ငံတော်ဖွဲ့စည်းပုံအခြေခံဥပဒေဆိုင်ရာခုံရုံး တွင် တရားစွဲဆိုခဲ့ကြသည်။

အမှုကို ၂၀၁၁ ခုနှစ်၊ ဒီဇင်ဘာ ၁၄ ရက်တွင် စီရင်ချက်ချမှတ်ခဲ့ပြီးနောက် တိုင်းရင်းသားရေးရာဝန်ကြီးများသည် ပြည်နယ်နှင့် တိုင်းဒေသကြီး ဝန်ကြီးများနှင့် လျော်ညီသော အဆောင်အယောင်ဆိုင်ရာ သတ်မှတ်ချက်အချို့ ရရှိခဲ့ကြသည်။ အဆိုပါ ပြောင်းလဲမှုများသည် အဓိကအားဖြင့် အခွင့်အရေးနှင့် အဆောင်အယောင်ဆိုင်ရာ ကိစ္စရပ်များနှင့်သာ သက်ဆိုင်သည်။

ထို့အတွက်ကြောင့် ၂၀၁၂ ခုနှစ် ဇူလိုင် ၅ ရက်တွင် ကျင်းပသည့် အမျိုးသားလွှတ်တော်အစည်းအဝေး၌ တိုင်းရင်းသားရေးရာဝန်ကြီးများအား အစိုးရအဖွဲ့အတွင်း အဆောင်အယောင်သာမက လုပ်ပိုင်ခွင့်များပါ တန်းတူရရှိစေရန် အမျိုးသားလွှတ်တော်အမတ် ဒေါက်တာ အေးမောင်က အမျိုးသားလွှတ်တော်သို့ အဆိုတင်သွင်းခဲ့ပြီး သက်ဆိုင်ရာ ပြည်နယ်နှင့် တိုင်းဒေသကြီးအစိုးရအဖွဲ့များတွင် အစိုးရအဖွဲ့ဝင်အဖြစ် ထည့်သွင်းပေးရန် တိုက်တွန်းခဲ့သည်။

၂၀၁၂ ခုနှစ်၊ စက်တင်ဘာ ၇ ရက်တွင် သမ္မတ ဦးသိန်းစိန် သည် ပြည်နယ်နှင့် တိုင်းဒေသကြီးအသီးသီးမှ တိုင်းရင်းသားရေးရာဝန်ကြီး ၂၉ ဦးအား နေပြည်တော်ရှိ သမ္မတအိမ်တော်၌ တွေ့ဆုံခဲ့ပြီး အခြားပြည်နယ်နှင့် တိုင်းဒေသကြီးအစိုးရအဖွဲ့ဝင်ဝန်ကြီးများနည်းတူ အဆောင်အယောင်နှင့် အစိုးရအဖွဲ့အစည်းအဝေးတက်ရောက်ခွင့်များ တန်းတူရရှိစေရန် အာမခံခဲ့သည်။ ထိုနောက်ပိုင်းမှစ၍ တိုင်းရင်းသားရေးရာဝန်ကြီးများသည် တိုင်းဒေသကြီး သို့မဟုတ် ပြည်နယ်အစိုးရအဖွဲ့များတွင် ဝန်ကြီးအဆင့်အဖွဲ့ဝင်များအဖြစ် ပါဝင်ကြပြီး သက်ဆိုင်ရာ ဒေသအတွင်းရှိ လူမျိုးစုရေးရာကိစ္စရပ်များကို စီမံဆောင်ရွက်ကြသည်။

## ဖွဲ့စည်းပုံ 
တိုင်းဒေသကြီးနှင့် ပြည်နယ် လွှတ်​တော်များမှ ​ရွေး​ကောက်ခံကိုယ်စားလှယ်များမှာ လက်ရှိတွင် တိုင်းရင်းသားဝန်ကြီး ၂၉ ဦးရှိသည်။

## လက်ရှိ ဝန်ကြီးများ 
၂၀၂၅-၂၀၂၆ ခုနှစ် အထွေထွေ ရွေး​ကောက်ပွဲတွင် တိုင်းရင်းသား​ရေးရာဝန်ကြီး​နေရာအတွက် အများစုကို ကြံ့ခိုင်ဖွံ့ဖြိုးရေးပါတီမှ ရရှိခဲ့သည်။

## ယခင်ဝန်ကြီးများ 
### ၂၀၂၁-၂၀၂၅ 
၂၀၂၁ ခုနှစ် ဖေဖော်ဝါရီ ၁ရက် မြန်မာနိုင်ငံ စစ်အာဏာသိမ်းခြင်း ဖြစ်ပွားပြီးနောက် နိုင်ငံတော်တာဝန် ထမ်းဆောင်သော နိုင်ငံတော်စီမံအုပ်ချုပ်ရေးကောင်စီ သည် ၂၀၂၁ ခုနှစ်၊ဩဂုတ် ၁ရက် တွင် တိုင်းဒေသကြီး သို့မဟုတ် ပြည်နယ် တိုင်းရင်းသားရေးရာဝန်ကြီးများအား တိုက်ရိုက် ခန့်အပ်တာဝန်ပေးခဲ့သည်။

### ၂၀၁၅-၂၀၂၁ 
၂၀၁၅​ ခုနှစ် အထွေထွေ ရွေး​ကောက်ပွဲတွင် တိုင်းရင်းသား​ရေးရာဝန်ကြီး​နေရာအတွက် အများစုကို NLD ပါတီမှ ရရှိခဲ့သည်။

### ၂၀၁၁-၂၀၁၅ 
၂၀၁၀ပြည့်နှစ်  အထွေထွေ ရွေး​ကောက်ပွဲတွင် တိုင်းရင်းသား​ရေးရာဝန်ကြီး​နေရာအတွက် အများစုကို  ကြံ့ခိုင်ဖွံ့ဖြိုးရေးပါတီမှ ရရှိခဲ့သည်။

## ဆက်လက်ဖတ်ရှုရန် 
* တိုင်းဒေသကြီး၊ ပြည်နယ်လွှတ်တော်များ
* ပြည်နယ်နှင့် တိုင်းဒေသကြီးအကြီးအကဲများ

## ကိုးကား 
ကဏ္ဍ:မြန်မာနိုင်ငံ၏ ဝန်ကြီးဌာနများ